
Text rozhodnutia
Súd: Krajský súd Bratislava Spisová značka: 14Co/342/2015 Identifikačné číslo súdneho spisu: 1402899976 Dátum vydania rozhodnutia: 31. 07. 2018 Meno a priezvisko sudcu, VSÚ: JUDr. Katarína Javorčíková ECLI: ECLI:SK:KSBA:2018:1402899976.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky JUDr. Kataríny Javorčíkovej a členiek JUDr. Dariny Kuchtovej a Mgr. Barbory Bartekovej v právnej veci žalobcu: Hlavné mesto Slovenskej republiky Bratislava, Primaciálne nám. 1, 814 99 Bratislava, IČO: XXX XXX, proti žalovaným: v 1. rade I. T., X. XX, XXX XX X., v 2. rade N.. P. T., X. XX, XXX XX X., v 3. rade N.. T. X., O. 4, XXX XX X., v 4. rade N.. Y. T., O. XX, XXX XX X., v 5. rade O. X., P. XX, X. XXX XX, žalovaní v 3. až 5. rade zastúpení AK Šimko Legal, s.r.o., IČO: 35 915 528, Pečnianska 1198/3, 851 01 Bratislava, o určenie vlastníckeho práva k nehnuteľnosti, o odvolaní žalovaných v 3. až 5. rade proti rozsudku Okresného súdu Bratislava IV zo dňa 27.03.2015, č.k. 8C/101/2002-364, takto r o z h o d o l : Odvolací súd rozsudku Okresného súdu Bratislava IV zo dňa 27.03.2015, č.k. 8C/101/2002-364 p o t v r d z u j e . Žalobca nemá nárok na náhradu trov odvolacieho konania. o d ô v o d n e n i e : 1. Napadnutým rozsudkom súd prvej inštancie určil, že vlastníkom pozemku v k.ú. J., parc. č. XXXX - trvalé trávnaté porasty o výmere 4710 m2 evidovaného ako parcela registra ,,E“ na liste vlastníctva č. XXXX (ďalej len Nehnuteľnosť), je žalobca, v spoluvlastníckom podiele 46/96, ktorý je zapísaný na liste vlastníctva č. XXXX duplicitne. Žalobcovi náhradu trov konania nepriznal. 2. Z odôvodnenia rozsudku vyplýva, že žalobca sa žalobou doručenou súdu prvej inštancie dňa 05.06.2002 domáhal, aby súd určil, že vlastníkom Nehnuteľnosti. Žalobu odôvodnil tým, že rozhodnutím č. XXXX/XX-XXX. Dr .Vd zo dňa 09.03.1973 vyvlastnil Obvodný národný výbor Bratislava IV. pre Čsl. štát - Národný výbor hlavného mesta SSR Bratislavy, ktorého právnym nástupcom je žalobca, od pôvodných vlastníkov pozemok PK parc. č. XXXX vo výmere 5061 m2 v celosti, kat. územie I.. Toto rozhodnutie na základe odvolania jednej zo spoluvlastníčok bolo rozhodnutím č. j. D.-XXXX-XXX/XX-V-Kaš zo dňa 03.08.1973, vydaným Národným výborom hl. mesta SSR Bratislavy, pozmenené tak, že z PK parc. č. XXXX sa vyvlastňuje výmera 4430 m2, nakoľko už predtým bolo z tejto parcely vyvlastnených 631 m2 rozhodnutím č. XXX/XX-XXX Dr. Sk zo dňa 16.08.1972 Investingom, podnikom pre investičnú výstavbu NVB, Bratislava. Žalovaní si napriek uvedeným skutočnostiam nechali predmetný pozemok „predediť“ a zapísať do listu vlastníctva č. XXXX v k. ú. J. a do listu vlastníctva č. XXXX v k. ú. I.. Pôvodní vlastníci a ich právni nástupcovia, si v zmysle zákona nepodali žiadosť a ani si neuplatnili reštitučný nárok. 3. Na návrh žalobcu súd vo veci vydal predbežné opatrenie uznesením č. k. 8C/101/2002-12 zo dňa 11. júla 2002, ktoré nadobudlo právoplatnosť 12.08.2002. Žalovaným bolo zakázané s Nehnuteľnosťou nakladať až do rozhodnutia vo veci samej. 4. Súd prvej inštancie poukázal na ustanovenia § 18, ods. 1,2,3,4; 19 ods. 1 a 20 ods. 1 zák. č. 87/1958 Zb. o stavebnom poriadku, v znení účinnom v čase vyvlastňovacieho konania; a na ustanovenia § 131 ods. 1,2,; 133 a 135 Občianskeho zákonníka, v znení účinnom v rozhodnom čase. 5. Na základe vykonaného dokazovania súd ustálil tento skutkový stav: Rozhodnutím č. XXXX/XX- XXX.Dr.Vd zo dňa 09.03.1973 vyvlastnil Obvodný národný výbor Bratislava IV. - pre Čsl. štát - Národný výbor hlavného mesta SSR Bratislavy, ktorého právnym nástupcom je žalobca, od pôvodných vlastníkov pozemok PK parc. č. XXXX . vo výmere 5061 m2 v celosti, kat. územie I.. Toto rozhodnutie na základe odvolania jednej zo spoluvlastníčok bolo rozhodnutím č. j. D.-XXXX-XXX/XX-V-Kaš zo dňa 03.08.1973, vydaným Národným výborom hl. mesta SSR Bratislavy, pozmenené tak, že z PK parc. č. XXXX sa vyvlastňuje výmera 4430 m2, nakoľko už predtým bolo z tejto parcely vyvlastnených 631 m2 rozhodnutím č. XXX/XX-XXX Dr. Sk dňa 16.08.1972 Investingom, podnikom pre investičnú výstavbu NVB, Bratislava. Rozhodnutím Obvodného národného výboru Bratislava IV č. XXX/XX-XXX Dr. Sk dňa 16.08.1972 bolo vyvlastnených od pôvodných vlastníkov 12/96 pozemku parcely XXXX. Rozhodnutím č. XXXX/ XX-XXX. Dr. Vd. Obvodného národného výboru Bratislava IV zo dňa 09.03.1973 bolo vyvlastnených 84/96 pozemku parcely XXXX. Dvoma vyvlastňovacími rozhodnutiami tak bol vyvlastnený celý pozemok na parcele XXXX o veľkosti 96/96. Po schválení ROEP v katastrálnom území J., obec Bratislava, mestská časť J. však Hlavnému mestu Bratislava, ktorý je právnym nástupcom orgánu v prospech ktorého bolo vyvlastnenie vykonané, svedčí na základe LV č. XXXX, okres Bratislava IV, obec BA - m. č. J., katastrálne územie J. len 50/96 bez duplicitného zápisu vlastníctva. Na zvyšnom podiele 46/96 na uvedenej parcele je na LV XXXX zapísaný duplicitný vlastnícky vzťah na žalobcu, žalovaných v 1. a 2. rade a právneho predchodcu žalovaných v 3. až 5. rade. Uvedený podiel 46/96-tin je predmetom sporu o určenie vlastníckeho práva. Základom sporu je vyriešenie otázky či vyvlastnenie, ktoré prebehlo na základe rozhodnutí Obvodného národného výboru Bratislava IV č. XXXX/XX-XXX- Dr. Vd. a Národného výboru Hlavného mesta SSR - odboru územného plánovania a architektúry č. j. E. -XXXX-XXX/XX-V-Kaš ako odvolacieho orgánu bolo v súlade s vtedy platným zákonným stavom. Teda, či žalobca ako právny nástupca orgánu v ktorého prospech boli nehnuteľnosti vyvlastnené, je vlastníkom Nehnuteľnosti v podiele 46/96. Podľa aktuálneho LV XXXX (po ROEP) v katastrálnom území J. svedčí toto vlastníctvo duplicitne žalobcovi aj žalovaným, resp. ich právnym predchodcom. K námietke žalovaných, že vyvlastňovaných osobám nebola uhradená náhrada za vyvlastnenie vo výške 2.784,- Kčs a z toho dôvodu nebol proces vyvlastnenia perfektný, súd uviedol, že na vyvlastňované osoby boli vystavené finančné poukazy č. EÚ XXX/XXXX/XXXX na sumu 1.772,- Kčs a č. EÚ XXX/XXXX/XXXX na sumu 1.012,- Kčs. Súčet týchto súm predstavuje sumu náhrady za vyvlastnenie 2.784,- Kčs. Uvedené poukazy boli riadnym spôsobom doručené vyvlastňovaným osobám, o čom svedčia doručenky založené v spise. 6. K právnym záverom zo zisteného skutkového stavu súd uviedol, že k vyvlastneniu možno dôjsť len vtedy, len ak nemožno účel vyvlastnenia dosiahnuť inak a ak nemožno získať nehnuteľnosti alebo práva k nim dohodou. Vyvlastnenie musí byť v zhode so zámermi a cieľmi územného plánu a môže sa vykonať len v nevyhnutnom rozsahu a s najmenším obmedzením práv tretích osôb. Z odôvodnenia prvostupňového vyvlastňovacieho rozhodnutia vyplýva, že sa nepodarilo dohodnúť dobrovoľný výkup sporných pozemkov od vlastníkov s Československým štátom, a preto bolo príslušnými orgánmi pristúpené k vyvlastneniu. K námietkam žalovaných v 3. až 5. rade ohľadom neperfektnosti vyvlastňovacieho konania v tom smere, že nebol v konaní preukázaný zápis do evidencie nehnuteľností v zmysle zák. č. 22/1964 Zb. o evidencii nehnuteľností, súd uviedol, že podľa právnej úpravy účinnej v rozhodnom čase, v prípade ak išlo o nadobudnutie vlastníctva rozhodnutím štátneho orgánu, nadobúda sa vlastníctvo dňom v ňom určeným, a ak nie je určený, dňom právoplatnosti rozhodnutia. Nadobudnutie vlastníckeho práva v rozhodnom čase tak nebolo podmienené konštitutívnym rozhodnutím príslušného správneho orgánu tak ako v súčasnej právnej úprave, t.j. až zápisom do katastra nehnuteľností. Žalovaní v 3. až 5. rade ďalej namietali, že druhostupňové rozhodnutie nebolo riadnym spôsobom doručované všetkým účastníkom správneho konania. Je pravdou, že prvostupňové rozhodnutie bolo doručované všetkým vyvlastňovaným osobám, a druhostupňové rozhodnutie bolo doručované len odvolateľke H. X., N.. P. T., podniku Investing a Obvodnému národnému výboru. Táto skutočnosť by mala mať vplyv na právoplatnosť vyvlastňovacieho konania, avšak odstránenie tohto prípadného nedostatku mali účastníci konania napadnúť v rozhodnom čase v rámci správneho konania alebo správneho súdnictva. Pre rozhodovanie súdu prvej inštancie bola určujúca vyznačená doložka právoplatnosti na vyvlastňovacom rozhodnutí. Navyše z obsahu druhostupňového rozhodnutia vyplýva, že odvolateľka H. X. (právna predchodkyňa odvolateľov) sa odvolala len do výšky priznanej vyvlastňovacej náhrady, nie do samotného vyvlastnenia nehnuteľností. Súd prvej inštancie vyhodnotil aj existenciu naliehavého právneho záujmu na požadovanom určení v podanej žalobe podľa § 80 písm. c) OSP, keďže určovacím petitom o existencii vlastníckeho práva žalobcu sa zmení jeho postavenie na výlučného vlastníka Nehnuteľnosti v podiele 46/96 k celku, ku ktorému v súčasnej dobe podľa LV XXXX svedčí duplicita vlastníctva žalobcu aj žalovaných. Preto žalobe vyhovel v celom rozsahu. K náhrade trov konania uviedol, že aj keď žalobca bol v spore úspešný, náhradu trov konania si neuplatnil a súd mu preto tento nárok nepriznal. 7. Rozsudok napadli v zákonnej lehote odvolaním žalovaní v 3. až 5. rade, prostredníctvom právneho zástupcu, podaním doručeným súdu dňa 05.06.2015. Namietli, že z vykonaného dokazovania jednoznačne nevyplývalo, že dotknuté vyvlastňovacie konanie bolo perfektné a že vyvlastnenie prebehlo v súlade s platným právnym poriadkom. Súd prvej inštancie síce konštatoval, že doručenie finančných poukazov oprávneným osobám zodpovedalo spôsobu obvyklému v tom čase v obdobných prípadoch, ale nevyporiadal sa s rozporom vyplývajúcim z predloženej dokumentácie, podľa ktorej suma určená Y. T. mala byť zároveň zložená na účte v prospech všetkých troch oprávnených osôb, a zároveň na účte notárskej úschovy. Ďalej so skutočnosťou, že v zmysle platného právneho poriadku sa mohlo plniť do notárskej úschovy aj v prípade, ak veriteľ odoprel plnenie prijať, ako tomu bolo v prípade právnej predchodkyne žalovaných v 3. až 5. rade. Súd prvej inštancie z vykonaného dokazovania nesprávne zistil skutkový stav veci v otázke úhrady peňažnej náhrady za vyvlastnený pozemok v prospech právnej predchodkyne žalovaných v 3. až 5. rade, nakoľko žalobcom tvrdená realizácia úhrady vykonaným dokazovaním nebola jednoznačne preukázaná. Predložená dokumentácia vykazuje skutkové rozpory a nebolo ani preukázané zloženie sumy do notárskej úschovy, ktorú právna predchodkyňa žalovaných v 3. až 5. rade neprevzala. Vo veci nebolo preukázané ani podanie návrhu na zápis zmeny vlastníckych vzťahov do evidencie nehnuteľností. V súlade s ustanoveniami právnych noriem v platnom znení a aj podľa znenia vyvlastňovacieho rozhodnutia, bol zápis zmeny vlastníckeho práva do evidencie nehnuteľností súčasťou vyvlastňovacieho konania, ktoré bez vykonania takéhoto zápisu nebolo perfektné a nemalo nadobudnúť účinnosť. Nemohlo tak dôjsť k nadobudnutiu účinkov nim mienených. Súd však preukázané nedostatky vyvlastňovacieho konania posúdil ako nedostatočné k zabráneniu jeho právnych účinkov - prevodu vlastníckeho práva na právneho predchodcu žalobcu. Preto navrhli, aby odvolací súd zmenil napadnutý rozsudok tak, že žalobu v celom rozsahu zamietne a zaviaže žalobcu k náhrade ich trov konania. 8. Súd prvej inštancie doručil odvolania žalovaných v 3. až 5. rade na vedomie žalobcovi a žalovaným v 1. a 2. rade. 9. K odvolaniu sa vyjadril žalobca podaním doručeným súdu dňa 06.07.2015. Uviedol, že tvrdenia žalovaných v 3. až 5. rade o neprevzatí, prípadne o odopretí peňažnej náhrady za vyvlastnenie ich právnou predchodkyňou, nemajú oporu vo vykonanom dokazovaní. Žalobca vo veci preukázal, že realizácia peňažnej náhrady bola riadne uskutočnená a reálne bola náhrada za vyvlastnenie aj vyplatená. Odvolatelia namietli, že je rozpor v predloženej dokumentácii (príkaz č. XXXXXX z 31.8.1973 a potvrdenie Štátneho notárstva Bratislava - mesto v Bratislave z 30.8.1973). Podľa nich suma určená Y. T. mala byť zároveň zložená na účte v prospech všetkých troch oprávnených osôb a zároveň na účet notárskej úschovy. Takýto rozpor však nie je. Na príkaze č. XXXXXX je ako účel platby uvedené: sidl. Dúbravka. Z. I, úhrada za vyvlast. kúp. zml. č. XXXX pre (viď na 2 strane) Iné inv. Na druhej strane je uvedený rozpis, z ktorého vyplýva, že suma 801,80 Kčs je určená pre p. H. X., suma 569,70 Kčs je určená pre Ing. P. T. a suma 400,50 Kčs pre p. Y. T. má byť zložená do depozitu. Z týchto dôkazov súd prvej inštancie v otázke úhrady peňažnej náhrady za vyvlastnený pozemok správne zistil, že žalobcom tvrdená realizácia úhrady bola jednoznačne preukázaná doloženými dôkazmi, a predložená dokumentácia nevykazuje žiadne skutkové rozpory. V prípade prechodu vlastníctva na štát v rozhodnom období vyvlastňovacím rozhodnutím nemal zápis prechodu vlastníctva na štát v evidencii nehnuteľností konštitutívny charakter. K vyvlastneniu došlo už na základe konštitutívneho rozhodnutia ako jednostranného správneho aktu vydaného správnym orgánom, ktorý zakladal vznik, zmenu, zánik právnych vzťahov. Rozhodnutím Odboru výstavby a územného plánovania ObNV Bratislava IV č. XXXX/ XX-XXXDr.Vd. zo dňa 9.3.1973, v spojení s rozhodnutím Odboru územného plánovania a architektúry Národného výboru hlavného mesta SSR Bratislavy č.j.: E.-XXXX-XXX/XX-V-Kaš zo dňa 3.8.1973, bol vyvlastnený pozemok parc. č. XXXX v podiele celkom 84/96 od N.. P. T., H. X.. rod. T. a Y. T.. Voči citovanému rozhodnutiu Odboru územného plánovania a architektúry Národného výboru hlavného mesta SSR Bratislavy sa už nebolo možné odvolať, a preto k prechodu vlastníctva k PK pozemku parc. č. XXXX v podiele 84/96 došlo ku dňu 9.8.1973, kedy bolo rozhodnutie o odvolaní doručené poslednému účastníkovi p. H. X.. Žalobca preto navrhol, aby odvolací súd napadnutý rozsudok potvrdil ako vecne správny. 10. Súd prvej inštancie doručil vyjadrenie žalobcu na vedomie žalovaným v 1. až 5. rade, ktorí k nemu nepodali ďalšiu repliku. Vec bola na odvolacie konanie predložená dňa 03.07.2015. 11. V priebehu odvolacieho konania vstúpil do platnosti zákon č. 160/2015 Z.z. Civilný sporový poriadok, účinný od 1.7.2016, (ďalej len „CSP“). Podľa § 470 ods. 1 CSP ak nie je ustanovené inak, platí tento zákon aj na konania začaté predo dňom nadobudnutia jeho účinnosti. Podľa § 470 ods. 2 veta prvá CSP právne účinky úkonov, ktoré v konaní nastali predo dňom nadobudnutia účinnosti tohto zákona, zostávajú zachované. Krajský súd preto prejednal odvolanie žalovaných v 3. a 5. rade ako súd odvolací podľa § 34 CSP, v napadnutom rozsahu podľa § 380 ods. 1 OSP. 12. Preskúmaním výsledkov dokazovania a postupu súdu prvej inštancie, odvolacích námietok žalovaných v 3. až 5. rade a vyjadrenia žalobcu dospel odvolací súd k záveru, že odvolanie je nedôvodné. Súd prvej inštancie v potrebnom rozsahu zistil skutočnosti rozhodné pre posúdenie danej veci, a v odôvodnení rozsudku riadne a zrozumiteľne vysvetlil ako posúdil podstatné skutkové tvrdenia a právne argumenty procesných strán, ktoré skutočnosti považoval za preukázané a ktoré nie, z ktorých dôkazov vychádzal a ako ich vyhodnotil. Rozhodnutie súdu prvej inštancie je tak odôvodnené v súlade s § 220 ods. 2 CSP (pôvodne § 157 ods. 2 OSP). Žalovaní v 3. až 5. rade v podanom odvolaní neuviedli žiadne skutočnosti, s ktorými by sa už súd prvej inštancie nevyporiadal v napadnutom rozsudku, a ktoré by boli spôsobilé na iné vyhodnotenie skutkového a právneho stavu veci. 13. Odvolací súd na zdôraznenie správnosti záverov súdu prvej inštancie považuje za potrebné uviesť len nasledovné: Z listinných dôkazov vyplýva, že na vyvlastňované osoby boli vystavené finančné poukazy č. EÚ XXX/ XXXX/XXXX na sumu 1.772,- Kčs a č. EÚ XXX/XXXX/XXXX na sumu 1.012,- Kčs. Spolu vo výške sumy, ktorá bola určená na vyvlastnenie rozhodnutím Národného výboru hl. mesta SSR Bratislavy č. j. D.-XXXX-XXX/XX-V-Kaš zo dňa 03.08.1973. Bolo preukázané aj to, že tieto poukazy boli riadnym spôsobom doručené všetkým vyvlastňovaným osobám a že realizácia peňažnej úhrady za vyvlastnený pozemok aj reálne prebehla. Konkrétne vo vzťahu k odvolateľom, že ich právnej predchodkyni predmetná peňažná úhrada za vyvlastnený pozemok bola poukázaná. Sú správne aj závery súdu prvej inštancie, že absencia podania návrhu na zápis právnych vzťahov - zmeny vlastníckeho práva k Nehnuteľnosti do evidencie nehnuteľností nebola vadou spôsobilou podľa v tom čase platnej právnej úpravy zmariť právny účinok vyvlastňovacieho konania, t.j. že by v dôsledku toho vlastnícke právo k Nehnuteľnosti neprešlo na právneho predchodcu žalobcu. V rozhodnom období zápis zmeny vlastníckeho práva do evidencie nehnuteľností nemal konštitutívny charakter a k zmene vlastníctva k Nehnuteľnosti z titulu vyvlastnenia došlo už na základe konštitutívneho rozhodnutia vydaného štátnym orgánom, ktoré samo o sebe zakladalo zmenu právnych vzťahov. Konkrétne na základe rozhodnutí Obvodného národného výboru Bratislava IV č. XXXX/XX-XXX-Dr. Vd. zo dňa 9.3.1973 a Národného výboru Hlavného mesta SSR - odboru územného plánovania a architektúry č. j. E.-XXXX-XXX/XX-V- Kaš zo dňa 3.8.1973 ako odvolacieho orgánu. Ani právoplatnosť týchto rozhodnutí nebola v konaní odvolateľmi relevantne spochybnená. Podľa § 4 zákona č. 22/1964 o evidencii nehnuteľností bola síce stanovená povinnosť viesť evidenciu nehnuteľností v súlade so skutočným stavom, ako i povinnosť orgánov a organizácií predkladať za týmto účelom v stanovenej lehote na zápis potrebné listiny, avšak zápisy vlastníctva do evidencie nehnuteľností nemali v tomto období konštitutívny účinok, ale plnili len evidenčnú funkciu. 14. Z týchto dôvodov odvolací súd napadnutý rozsudok potvrdil podľa § 387 ods. 1,2, CSP ako vecne správny. 15. Žalobca bol plne úspešný aj v odvolacom konaní a vznikol mu nárok na náhradu trov odvolacieho konania. Keďže mu žiadne trovy v súvislosti s podaným odvolaním nevznikli, odvolací súd ma tento nárok nepriznal. 16. Toto rozhodnutie bolo prijaté senátom odvolacieho súdu pomerom hlasov 3:0. (§ 393 ods. 2 C.s.p.). Poučenie: Proti tomuto rozsudku nie je prípustné odvolanie. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody ) a čoho sa dovolateľ domáha - dovolací návrh (§ 428 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2018:1402899976.1 (dáta aktuálne k 14. 11. 2026). Záväzné je znenie zverejnené súdom.




